આ ઉંમરે મૅરથૉનમાં ભાગ લઈને ફર્સ્ટ આવવાનું અને આ અચીવમેન્ટ મેળવવાનું મારું સપનું હતું એ હવે પૂરું થયું છે એવું બોલતાં ઘાટકોપર (વેસ્ટ)માં જયા અપાર્ટમેન્ટમાં રહેતાં શ્વેતા ગડાએ ‘મિડ-ડે’ને કહ્યું હતું કે ‘૨૧ કિલોમીટરનું અંતર કાપવું મારા માટે તો શું કોઈના માટે પણ સહેલું નહોતું; કારણ કે મુંબઈમાં મૅરથૉનમાં સીધાસટ રસ્તા પર દોડવાનું હોય છે, જ્યારે અહીં ગોવામાં યોજાયેલી ગોવા રિવર મૅરથૉનમાં તો વાંકા-ચૂંકા અને ઢોળાવવાળા રસ્તા પર દોડવાનું હતું. ઉપરથી પાછું થકવી નાખે અને તમારો કસ કાઢી નાખે એવી સખત ગરમી હતી. એમાં ભલભલાને પસીના છૂટી જાય એવા રસ્તા પર દોડવાનું જુવાનિયાઓ માટે પણ સહેલું નહોતું. મારી સાથે રહેલા મારા ગ્રુપના અનેક લોકોએ સખત પ્રૅક્ટિસ કરી હતી, પણ તેમણે અધવચ્ચે દોડ છોડી દીધી હતી ત્યારે હું ધીરજ રાખીને અને મારી જાત પર રહેલા કૉન્ફિડન્સને લીધે ૨૧ કિલોમીટરનું અંતર બે કલાક દસ મિનિટમાં કાપી શકી અને પહેલો નંબર મેળવવામાં સફળ રહી હતી.’